### NN 74/2017 (28.7.2017.), Odluka o porezima Grada Buja – Buie

GRAD BUJE

1823

Na temelju članka 20. i članka 42. stavak 1. Zakona o lokalnim porezima (»Narodne novine« br. 115/16) i članka 50. Statuta Grada Buja (»Službene novine« br. 11/09, 5/11, 11/11 i 3/13), Gradsko vijeće Grada Buja na sjednici održanoj 18. 7. 2017. godine, donijelo je

ODLUKU

O POREZIMA GRADA BUJA – BUIE

I. OPĆE ODREDBE

Članak 1.

Ovom Odlukom utvrđuju se vrste poreza koji pripadaju Gradu Buje – Buie (u daljnjem tekstu: Grad), porezni obveznici, porezne osnovice, stope i visine poreza te način obračuna i plaćanja poreza.

Gradski porezi prihod su Proračuna Grada.

II. VRSTE POREZA

Članak 2.

Gradu pripadaju sljedeći porezi:

1. prirez porezu na dohodak

2. porez na potrošnju

3. porez na kuće za odmor

4. porez na korištenje javnih površina

Grad je dužan uvesti i naplaćivati porez na nekretnine.

1. Prirez porezu na dohodak

Članak 3.

Prirez porezu na dohodak plaća se na području Grada sukladno Zakonu o porezu na dohodak i Pravilniku o porezu na dohodak, te ovoj Odluci.

Članak 4.

Obveznik prireza porezu na dohodak je fizička osoba koja je obveznik poreza na dohodak i ima prebivalište ili uobičajeno boravište na području Grada Buja – Buie.

Članak 5.

Osnovica za prirez porezu na dohodak je porez na dohodak utvrđen sukladno Zakonu o porezu na dohodak i Pravilniku o porezu na dohodak.

Članak 6.

Prirez porezu na dohodak plaća se po stopi od 6% na osnovicu iz članka 5. ove Odluke.

2. Porez na potrošnju

Članak 7.

Porez na potrošnju plaća se na potrošnju alkoholnih pića (vinjak, rakiju i žestoka pića), prirodnih vina, specijalnih vina, piva i bezalkoholnih pića u ugostiteljskim objektima.

Članak 8.

Obveznik poreza na potrošnju je pravna i fizička osoba koja pruža ugostiteljske usluge na području Grada.

Članak 9.

Osnovicu poreza na potrošnju čini prodajna cijena pića koje se proda u ugostiteljskim objektima, a u koju nije uključen porez na dodanu vrijednost.

Članak 10.

Porez na potrošnju plaća se po stopi od 3% na osnovicu iz članka 9.

Članak 11.

Obračunsko razdoblje poreza na potrošnju je od prvog do posljednjeg dana u mjesecu.

Utvrđenu obvezu poreza na potrošnju za obračunsko razdoblje iz stavka 1. ovog članka porezni obveznik iskazuje na Obrascu PP-MI-PO i predaje ga do 20. dana u mjesecu za prethodni mjesec nadležnom upravnom odjelu Grada pojedinačno za svaki poslovni prostor.

Utvrđenu obvezu porezni obveznik je dužan platiti do posljednjeg dana u mjesecu za prethodni mjesec.

3. Porez na kuće za odmor

Članak 12.

Porez na kuće za odmor plaćaju pravne i fizičke osobe koje su vlasnici kuća za odmor na području Grada.

Članak 13.

Porez na kuću za odmor plaća se godišnje, u iznosu od 12,00 kuna po jednom četvornom metru korisne površine kuće za odmor.

Članak 14.

Kućom za odmor smatra se svaka zgrada ili dio zgrade ili stan koji se koriste povremeno ili sezonski, odnosno koji se ne koristi za trajno stanovanje.

Kućom za odmor ne smatraju se gospodarstvene zgrade koje služe za smještaj poljoprivrednih strojeva, oruđa i drugog pribora.

Članak 15.

Porez na kuće za odmor ne plaća se na kuće za odmor koje se ne mogu koristiti zbog ratnih razaranja i prirodnih nepogoda (poplava, požar, potres) te starosti i trošnosti.

Porez na kuće za odmor ne plaća se na kuće za odmor za vrijeme dok su u njima smješteni prognanici i izbjeglice.

Porez na kuće za odmor ne plaća se na odmarališta u vlasništvu jedinica lokalne i područne (regionalne) samouprave koja služe za smještaj djece do 15 godina starosti.

U postupku dokazivanja statusa kuće za odmor u smislu ove Odluke, osim osobne iskaznice vlasnika kuće uzimat će se u obzir sljedeća dokumentacija: mjesto i visina nastanka troška električne energije, vode, telefona, TV preplate, potvrda o zasnovanom radnom odnosu, izjava svjedoka-susjeda, očevid, izjava o izabranom liječniku, mjesto podnošenja porezne prijave te drugi dokazi podobni za ocjenu i utvrđivanje vremena i načina korištenja kuće ili stana.

Članak 16.

Obveznik poreza na kuću za odmor dužan je gradskom upravnom odjelu nadležnom za poslove financija dostaviti podatke koji se odnose na mjesto gdje se nalazi objekt, korisnu površinu te druge podatke (promjene u odnosu na postojeće evidencije glede korisne površine, promjene vlasništva, prijava novih obveznika) do 31. ožujka godine za koju se utvrđuje porez na kuće za odmor.

Članak 17.

Porez na kuće za odmor plaća se u roku 15 dana od dana dostave rješenja.

4. Porez na korištenje javnih površina

Članak 18.

Porez na korištenje javnih površina plaćaju pravne i fizičke osobe kojima je nadležno tijelo Grada Buja odobrilo privremeno korištenje javne površine.

Pod javnim površinama smatraju se površine u općoj uporabi definirane Odlukom o komunalnom redu Grada Buja.

Članak 19.

Porez na korištenje javnih površina plaća se po četvornom metru javne površine koji se koristi.

Porez iz stavka 1. ovog članka obračunava se u dnevnom iznosu:

a) za izgradnju i popravak zgrada i drugih građevina te odlaganje materijala:

|  |  |
| --- | --- |
| – u odobrenom roku | 1,00 kn |
| – izvan odobrenog roka ili bez odobrenja | 5,00 kn |
| b) za prodaju razne robe, cvijeća i sve druge namjene | 3,00 kn |
| c) za zauzimanje javnih površina radi pružanja ugostiteljskih usluga | 1,50 kn |

Članak 20.

Porez na korištenje javnih površina ne plaća se za organiziranje manifestacija, lokalnih proslava i pratećih aktivnosti, kao ni za vjerske, humanitarne, kulturne, sportske te prosvjetno edukativne, zdravstvene, ekološke i druge aktivnosti značajne za Grad.

Porez iz članka 18. ove odluke ne plaća se na javne površine za koje je sklopljen ugovor o zakupu zemljišta za postavu kioska, terasa i drugih montažnih naprava.

Članak 21.

Porez na korištenje javnih površina plaća se u roku od 15 dana od dana dostave rješenja.

5. Porez na nekretnine

Članak 22.

Predmet oporezivanja, porezni obveznici, utvrđivanje, naplata i druga pitanja vezana uz porez na nekretnine uredit će se posebnom Odlukom Gradskog vijeća Grada, sukladno Zakonu o lokalnim porezima.

III. PROVEDBENE ODREDBE

Članak 23.

Poslove u vezi s utvrđivanjem, evidentiranjem, naplatom i ovrhom radi naplate gradskih poreza propisanih člankom 2. točka 2. do 4. obavlja gradski upravni odjel nadležan za poslove financija.

Članak 24.

Na postupak utvrđivanja i naplate poreza iz ove Odluke te na ostale postupovne radnje primjenjuju se odredbe Općeg poreznog zakona i Zakona o lokalnim porezima.

IV. PRIJELAZNE I ZAVRŠNE ODREDBE

Članak 25.

Stupanjem na snagu ove Odluke prestaje važiti Odluka o porezima Grada Buja (»Narodne novine« broj 77/10 i »Službene novine« broj 8/10, 15/16).

Svi postupci utvrđivanja i naplate gradskih poreza započeti prema odredbama Odluke iz stavka 1. ovog članka, dovršit će se po odredbama navedene Odluke.

Članak 26.

Odredbe članaka 12. do 17. ove Odluke koje se odnose na prorez na kuće za odmor prestaju važiti 1. siječnja 2018. godine.

Članak 27.

Ova Odluka objavit će se u »Narodnim novinama« i »Službenim novinama Grada Buja«, a stupa na snagu 1. kolovoza 2017. godine.

Klasa: 410-01/17-01/03
 Urbroj: 2105/01-02/01-17-3
 Buje, 18. srpnja 2017.

GRADSKO VIJEĆE GRADA BUJA – BUIE

Predsjednik Gradskog vijeća
 Rino Duniš, v. r.